ཨེ་ཤེ་ཡ་རང་དབང་རླུང་འཕྲིན་ཁང་གི་བོད་སྐད་སྡེ་ཚན་ལ་བོད་ནས་གནས་ཚུལ་མཁོ་སྤྲོད་པ་ཞིག་གིས་བརྙན་དང་བཅས་གནས་ཚུལ་བཏང་འབྱོར་བྱུང་བར་གཞིགས་ན།བོད་ཟླ་༩ཚེས་༢༢དང་ཕྱི་ཟླ་༡༠པའི་ཚེས་༣༡ལྷ་བབས་དུས་ཆེན་དང་སྟབས་བསྟུན།བཀའ་བརྒྱུད་སྨོན་ལམ་ཆེན་མོ་དབུ་འཛུགས་གནང་ཡོད་ཅིང་།ཚོགས་ཡུལ་ནི་ཁམས་ནང་ཆེན་རྫོང་གི་བཀའ་བརྒྱུད་ཇ་བ་དགོན་པ་ཡིན་པ་དང་།དེ་ཡང་ཇ་བ་དགོན་གྱི་དབུ་བླ་སྐྱབས་རྗེ་སངས་རྒྱས་བསྟན་འཛིན་མཆོག་ནས་ཕྱི་ལོ་༢༠༠༠ཐམ་པ་ལོ་ནས་བཟུང་འཛམ་གླིང་ཞི་བདེའི་ཆེད་བཀའ་བརྒྱུད་སྨོན་ལམ་ཆེན་མོ་འདི་ཐོག་མ་དབུ་འཛུགས་གནང་པ་ནས་བཟུང་།སྨོན་ལམ་དུ་བཅར་མཁན་ལོ་རེ་བཞིན་མི་ཚོགས་ཇེ་མང་དང་གྲ་ཇེ་རྒྱས་སུ་འགྲོ་བཞིན་ཡོད་པ་གནས་ཚུལ་མཁོ་སྤྲོད་པ་དེས་ངོ་སྤྲོད་གནང་ཡོད་པ་རེད།འདི་ལོའི་ཉིན་ལྔ་རིང་ཚོགས་བཞིན་པའི་སྨོན་ལམ་ཚོགས་ཐོག་ཏུ་རིས་མེད་ཀྱི་གྲྭ་བཙུན་༤༠༠༠ལྷག་ཙམ་དང་ཡང་བོད་ཀྱི་ས་ཕྱོགས་གང་ས་ནས་མི་སྐྱ་སྟོང་ཚོ་མང་པོ་འཛོམས་པའི་ཚོད་དཔག་བྱེད་བཞིན་ཡོད་འདུག